
VENDIM

Nr. 496, datë 10.9.2025
PËR MIRATIMIN E MARRËVESHJES KUADËR NDËRMJET KËSHILLIT TË MINISTRAVE TË REPUBLIKËS SË SHQIPËRISË, PËRFAQËSUAR NGA MINISTRIA E MBROJTJES E REPUBLIKËS SË SHQIPËRISË, DHE QEVERISË SË SHTETIT TË IZRAELIT, PËRFAQËSUAR NGA MINISTRIA E MBROJTJES E SHTETIT TË IZRAELIT, NË LIDHJE ME KAPACITETET MBROJTËSE 
Në mbështetje të nenit 100 të Kushtetutës dhe të nenit 19, të ligjit nr. 43/2016, “Për marrëveshjet ndërkombëtare në Republikën e Shqipërisë”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

Miratimin e marrëveshjes kuadër ndërmjet Këshillit të Ministrave të Republikës së Shqipërisë, përfaqësuar nga Ministria e Mbrojtjes e Republikës së Shqipërisë, dhe Qeverisë së Shtetit të Izraelit, përfaqësuar nga Ministria e Mbrojtjes e Shtetit të Izraelit, në lidhje me kapacitetet mbrojtëse, sipas tekstit, që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTËR
 Edi Rama
MARRËVESHJE KUADËR
NDËRMJET MINISTRISË SË MBROJTJES SË REPUBLIKËS SË SHQIPËRISË, NË EMËR TË KËSHILLIT TË MINISTRAVE TË REPUBLIKËS SË SHQIPËRISË DHE MINISTRISË SË MBROJTJES SË SHTETIT TË IZRAELIT NË EMËR TË QEVERISË SË SHTETIT TË IZRAELIT NË LIDHJE ME

KAPACITETET MBROJTËSE


PREAMBULË

Ministria e Mbrojtjes e Republikës së Shqipërisë, në emër të Këshillit të Ministrave të Republikës së Shqipërisë (në vijim e referuar si “AMOD”);

dhe

Ministria e Mbrojtjes e Shtetit të Izraelit, në emër të Qeverisë së Izraelit (në vijim e referuar si (“IMOD”); 

Duke marrë në konsideratë Memorandumin e Mirëkuptimit ndërmjet Ministrisë së Mbrojtjes të Republikës së Shqipërisë dhe Ministrisë së Mbrojtjes të Shtetit të Izraelit për bashkëpunimin në fushën e mbrojtjes, të nënshkruar në Tel Aviv më datë 26 qershor 2023 (në vijim i referuar si “Memorandumi i Mirëkuptimit për Bashkëpunimin në Mbrojtje”);
Duke marrë në konsideratë vendosmërinë e ndërsjellë të Palëve për të zhvilluar një partneritet strategjik afatgjatë, duke nxitur bashkëpunimin e ndërsjellë në fushën e prodhimit të mbrojtjes, ndarjes së teknologjisë dhe kapacitetet operacionale;

Duke rikonfirmuar interesin e tyre të përbashkët dhe gatishmërinë reciproke për të zhvilluar dhe forcuar marrëdhëniet në drejtim të zbatimit të kapaciteteve mbrojtëse nëpërmjet transferimit të teknologjisë, sipërmarrjeve të përbashkëta dhe nismave për zhvillimin e kapaciteteve;

Duke marrë në konsideratë gatishmërinë e Ministrisë së Mbrojtjes të Republikës së Shqipërisë për të ndërmarrë procesin e montimit dhe integrimit operacional të kapaciteteve të mëposhtme në Shqipëri, siç është rënë dakord nga Palët:

1. Sistem i armatimit të vetëkomanduar të montuar në automjet (ATMOS) – Obuz lëvizës 155 mm, kalibër 52;

2. Sisteme mortaje të montuara SPEAR –120 mm;

3. Platforma kuadkopter (lloj helikopteri me katër helika);

Kanë rënë dakord si më poshtë:
 SHAPE  \* MERGEFORMAT 



Neni 1
Përkufizime
Për qëllimet e kësaj Marrëveshjeje Kuadër (MK), termat dhe akronimet e mëposhtme kanë këto kuptime:

	Shoqëri shqiptare
	Kayo sh.a., Shoqëri Shtetërore e Mbrojtjes.

	Furnizues Industrial
	Elbit Systems Land Ltd ose Elbit Systems C4I and Cyber Ltd (siç është e zbatueshme).

	Kontratë
	Kontrata e parë, kontrata e dytë ose kontrata e tretë (sipas rastit), e cila përbën marrëveshjen tregtare ndërmjet IMOD-it, Furnizuesit Industrial dhe Shoqërisë shqiptare për zbatimin e kapacitetit përkatës të rënë dakord në këtë Marrëveshje Kuadër.

	Kapacitet
	Kapaciteti 1, kapaciteti 2 ose kapaciteti 3.

	Kapaciteti 1
	ATMOS – Obuz lëvizës 155 mm, kalibër 52, i blerë, i montuar përfundimisht në Shqipëri dhe i dorëzuar në përputhje me kushtet e Kontratës së Parë.

	Kapacitet 2
	SPEAR – Sistem mortaje i montuar 120 mm, i blerë, i montuar përfundimisht në Shqipëri dhe i dorëzuar në përputhje me kushtet e Kontratës së Dytë.

	Kapacitet 3
	Thor ISR dhe Magni-x Systems (“Kuadkopterët”) dhe produktet dhe sistemet përkatëse. Montimi i kuadkopterëve do të realizohet në Shqipëri, me përjashtim të dhjetë (10) platformave të para, të cilat do t’i dorëzohen AMOD-it si sisteme të plota funksionale për qëllime trajnimi, të gjitha në përputhje me kushtet e Kontratës së Tretë.

	Garantimi i Cilësisë nga Qeveria (GQA)
	Procesi sipas të cilit SIBAT, një departament pranë IMOD-it që mbikëqyr kryerjen e transaksioneve ndërkombëtare në nivel GTG-je, siguron që Furnizuesi Industrial të përmbushë kërkesat e cilësisë të përcaktuara në Kontratat nga Shteti i Izraelit, me kusht që këto kërkesa cilësie të lidhen me aktivitetet e cilësisë të IMOD-it në territorin e vet kombëtar për kapacitetet mbrojtëse të prodhuara dhe të ngjashme me ato të marra në kuadër të programeve të veta kombëtare, sipas metodave të veta në fuqi.

	Informacion
	Çdo informacion i përdorur në lidhje me këtë Marrëveshje Kuadër (MK), i çfarëdo lloji dhe në çfarëdo forme.

	Komitet Monitorimi (MC)
	Komiteti i ngritur nga Palët për të monitoruar zbatimin e kësaj Marrëveshjeje Kuadër.

	Personel
	Anëtarët e personelit kuptohen si personel që u përket njësive dhe formacioneve të forcave të armatosura dhe çdo strukture tjetër ushtarake, shërbimesh mbështetëse ose organizatave të përbashkëta të ndonjërës Palë, si dhe personelit civil të ndonjërës Palë, të përfshirë për të marrë pjesë në zbatimin e kësaj Marrëveshjeje Kuadër.

	Mbështetje
	Mbështetja e zbatuar nga IMOD, me kërkesë të AMOD-it, në përputhje me këtë Marrëveshje Kuadër, bazuar në përvojën e fituar nga IMOD-i, siç përcaktohet në paragrafin 3.1 të nenit 3 të kësaj MK-je.

	Palë e tretë
	Çdo individ ose person juridik tjetër përveç Palëve.


Neni 2
Qëllimi dhe fushëveprimi
2.1. Kjo Marrëveshje Kuadër (MK) synon përcaktimin e parimeve dhe procedurave që lidhen me mbështetjen e ofruar nga IMOD për AMOD-in, për zbatimin e kapaciteteve mbrojtëse dhe detyrimeve ndërmjet Palëve.

2.2. Dispozitat e kësaj MK-je nuk rregullojnë, zëvendësojnë apo ndryshojnë detyrimet dhe angazhimet e IMOD-it, AMOD-it, Shoqërisë Shqiptare dhe Furnizuesit Industrial të përcaktuara në Kontratë.

2.3. Aktivitetet e përcaktuara në këtë MK do të zbatohen në përputhje me rregulloret dhe legjislacionin kombëtar përkatës, si dhe me detyrimet ndërkombëtare përkatëse të secilës Palë.

2.4. Mund të vendosen Marrëveshje Zbatuese shtesë ndërmjet Palëve, kur të jetë e nevojshme.

2.5. Shoqëria shqiptare do të shërbejë si palë kontraktuese për të nënshkruar dhe zbatuar të gjitha aktivitetet në kuadër të Kontratës.

2.6. AMOD-i është e detyruar dhe mban përgjegjësinë e plotë dhe të pakushtëzuar për drejtimin dhe zotërimin e të gjitha aktiviteteve të mbuluara nga kjo Marrëveshje Kuadër.

 SHAPE  \* MERGEFORMAT 



Neni 3
Angazhimet e Palëve
3.1. Me kërkesë të AMOD-it, gjatë gjithë periudhës së zbatimit të Kontratës, IMOD-i angazhohet:

- Të monitorojë zbatimin e Kontratës nga ana e Furnizuesit Industrial, në lidhje me Kapacitetin;

- Të lehtësojë diskutimet ndërmjet Shoqërisë Shqiptare dhe Furnizuesit Industrial, në rast të problemeve teknike ose mosmarrëveshjeve që lidhen me kapacitetin, për sa i përket zbatimit të Kontratës;

- Nëse kërkohet nga AMOD-i, të kryejë në shtetin e Izraelit, në momentin kur Kapaciteti është gati për dorëzim, aktivitetet e Garantimit të Cilësisë nga Qeveria (GQA) për aspektet teknike të Kapacitetit, në përputhje me metodat në fuqi të përdorura nga furnizuesit industrialë për programet izraelite, si dhe të nënshkruajë certifikatën e konformitetit, sipas Deklaratës për Garantimin e Cilësisë nga Qeveria, sipas rrethanave.

3.2. AMOD-i angazhohet:

- Të sigurojë që shoqëria shqiptare të përmbushë të gjitha detyrimet e saj, siç parashikohet në Kontratë, në përputhje me skedulin dhe karakteristikat e përcaktuara në të, dhe të furnizojë ose të vendosë në dispozicion në kohë të gjitha kapacitetet, informacionin, shërbimet, lejet dhe infrastrukturën e nevojshme, siç përcaktohet në Kontratë, për të mundësuar që Furnizuesi Industrial të përmbushë detyrimet e veta;

- Të përfshijë në Kontratë kushtet për përfshirjen e IMOD-it në kryerjen e aktiviteteve të Garantimit të Cilësisë nga Qeveria (GQA), në lidhje me kapacitetin, të gjitha siç është rënë dakord në Kontratë;

- Të jetë autoriteti i vetëm përgjegjës për pranimet (rishikime, dokumentacion etj.), verifikimet, kualifikimet, vendimet përfundimtare për pranimin, kalimin e pronësisë (shërbime, kapacitete, dokumentacion etj.) të Kapacitetit, dhe për hartimin e çdo dokumenti kontraktual shtesë;

- Të trajtojë, me shpenzimet dhe përgjegjësinë e saj të vetme, të gjitha formalitetet dhe të sigurojë të gjitha licencat dhe lejet që mund të kërkohen nga çdo autoritet apo ligj për importimin e Kapacitetit në Shqipëri;

- Të transmetojë tek IMOD-i të gjitha dokumentet dhe informacionin e nevojshëm që lidhen me zbatimin e Kontratës, për të mundësuar ofrimin e Mbështetjes nga IMOD-i, sipas kushteve të kësaj Marrëveshjeje Kuadër;

- Çështjet që lindin nga zbatimi i Kontratës, duhet të trajtohen fillimisht në mënyrë të drejtpërdrejtë ndërmjet ministrive përkatëse të mbrojtjes. Palët do të bëjnë çdo përpjekje për të zgjidhur këto çështje me mirëkuptim dhe mirëbesim, në përputhje me këtë Marrëveshje Kuadër;

- Të nënshkruajë dhe t’i kthejë Furnizuesit Industrial Certifikatën e Përdoruesit Përfundimtar jo më vonë se 2 (dy) javë nga nënshkrimi i Kontratës. Me anë të kësaj Marrëveshjeje, AMOD-i konfirmon dhe deklaron se po e blen kapacitetin vetëm për përdorim përfundimtar nga Forcat e Armatosura të Shqipërisë dhe, se këto të fundit, do të jenë përdoruesi i vetëm përfundimtar i kapacitetit, dhe do ta përdorin atë vetëm për qëllimet e përcaktuara këtu dhe sipas lejeve të vlefshme të eksportit; dhe

- Pa pëlqimin paraprak me shkrim të IMOD-it, të mos e shesë, transferojë, shpërndajë apo në ndonjë mënyrë tjetër të mos e përdorë kapacitetin dhe/ose ndonjë pjesë të tij dhe/ose ndonjë informacion apo të dhënë në lidhje me kapacitetin (përfshirë, pa kufizim, pjesë, të dhëna teknike etj.) të ndonjë palë e tretë dhe të mos e vendosë kapacitetin në përdorim jashtë Shqipërisë;

- AMOD-i angazhohet se pagesa për mbështetjen e ofruar nga IMOD-i është përfshirë në çmimin e Kontratës, duke qenë në dijeni se mbështetja është llogaritur në përputhje me kohëzgjatjen e Kontratës.

Neni 4
Komiteti i Monitorimit
4.1. Për zbatimin e kësaj Marrëveshjeje Kuadër (MK), Palët do të krijojnë një Komitet Monitorimi izraelo-shqiptar (KM) dhe mund të caktojnë, gjithashtu, një grup pune për të diskutuar dhe rënë dakord mbi projekte të përbashkëta industriale në fushën e mbrojtjes në të ardhmen.

4.2. Përgjegjësitë e tij do të përfshijnë: koordinimin e aktiviteteve të Palëve, siç janë përcaktuar në këtë MK; kërkimin dhe zbatimin e zgjidhjeve specifike të synuara për të zgjidhur çdo problem që mund të lindë gjatë zbatimit të kësaj Marrëveshjeje Kuadër; dhe sigurimin që vendimet e marra të zbatohen.

4.3. Komiteti i Monitorimit do të mblidhet një herë në vit, dhe më shpesh nëse është e nevojshme, në mënyrë alternative në Izrael dhe në Shqipëri.

4.4. Komiteti i Monitorimit do të vlerësojë periodikisht zbatimin e Marrëveshjes Kuadër dhe të Kontratës. Nëpërmjet këtij komiteti të përbashkët, të dyja Palët mund të propozojnë nisma të reja si zbatimin e kapaciteteve mbrojtëse me subjekte të reja shtetërore dhe/ose private nga të dy vendet.

4.5. Pala pritëse përgatit rendin e ditës së Komitetit të Monitorimit pas konsultimit me Palën tjetër. Takime shtesë mund të zhvillohen me kërkesë të secilit prej përfaqësuesve të Palëve.

4.6. Çdo Palë do të mbulojë kostot e udhëtimit, akomodimit dhe ushqimit për delegacionin e saj që merr pjesë në takimet e zhvilluara në territorin e Palës pritëse. Pala pritëse do të mbulojë të gjitha kostot që lidhen me organizimin e takimeve të Komitetit të Monitorimit.

4.7. Anëtarët e KM-së do të jenë përfaqësues të dyja Palëve. Çdo Palë do të bashkëkryesojë këtë Komitet Monitorimi. Çdo përfaqësues mund të mbështetet nga ekspertë për këshillim mbi çështje specifike. Bashkëkryesuesit e Komitetit të Monitorimit do të jenë:

- Për IMOD-in: Drejtori i SIBAT-it, ose përfaqësuesi i tij/saj i caktuar;

- Për AMOD-in: Drejtori i Drejtorisë së Politikave të Mbrojtjes (DPD), ose përfaqësuesi i tij/saj i caktuar.

4.8. Për zbatimin e kësaj Marrëveshjeje Kuadër, pikat e kontaktit të secilës prej Palëve do të jenë:

- Për IMOD-in: Drejtori i SIBAT-it ose përfaqësuesi i tij/saj i caktuar;

- Për AMOD-in: Drejtori i Drejtorisë së Modernizimit ose përfaqësuesi i tij/saj i caktuar.
Pikat e kontaktit do të jenë përgjegjëse për organizimin e aktiviteteve të kryera nga Palët në kuadër të kësaj Marrëveshjeje Kuadër.

4.8. Palët mund të ftojnë Furnizuesin Industrial dhe Shoqërinë shqiptare që të marrin pjesë në të gjitha ose disa prej diskutimeve që zhvillon Komiteti i Monitorimit.

4.9. Gjuha e punës e Komitetit të Monitorimit do të jetë anglishtja.

Neni 5
Mbrojtja e informacionit të klasifikuar
5.1. Palët bien dakord të shkëmbejnë informacionin e nevojshëm për bashkëpunimin e vendosur nëpërmjet kësaj Marrëveshjeje Kuadër (MK).

5.2. Secila Palë angazhohet që të mos i zbulojë ndonjë Pale të Tretë asnjë informacion në lidhje me këtë Marrëveshje Kuadër apo me përmbajtjen e saj, përveçse punonjësve të saj, kontraktorëve dhe nënkontraktorëve, vetëm në masën e nevojshme për përmbushjen e detyrimeve dhe angazhimeve të saj. Kjo Marrëveshje Kuadër dhe çdo informacion, material, njohuri teknike/ekspertizë dhe/ose dokumentacion i dhënë sipas saj, do të trajtohen dhe klasifikohen nga Palët, në përputhje me Aneksin për Sekretin dhe Sigurinë të Kontratës. Çdo publikim i lidhur me këtë Marrëveshje Kuadër është i ndaluar, përveç nëse Palët bien dakord ndryshe.

5.3. Palët bien dakord që nuk do të ndërmerren aktivitete të klasifikuara apo të realizohen transferime informacioni të klasifikuar përpara lidhjes së një marrëveshjeje të ndërsjellë sigurie ndërmjet autoriteteve kompetente, por pa penguar zbatimin e kësaj Marrëveshjeje Kuadër.

5.4. Pavarësisht dispozitave të mësipërme të këtij neni 5, nëse Palët e përfshira kërkojnë financim nga ndonjë ent izraelit, përfshirë Furnizuesin Industrial, në lidhje me Kontratën, AMOD-i konfirmon që IMOD-i dhe/ose Furnizuesi Industrial mund të zbulojnë informacion lidhur me këtë Marrëveshje Kuadër dhe/ose Kontratën ndaj organizatave financiare apo agjencive të sigurimit, duke përfshirë, por pa u kufizuar tek “Ashra” – Korporata Izraelite për Sigurimin e Eksportit.
Me këtë rast, AMOD-i miraton zbulimin e informacionit për qëllimin e lartpërmendur.
Gjithashtu, AMOD-i konfirmon dhe miraton që IMOD-i, nëpërmjet Furnizuesit Industrial, mund të ketë nevojë të zbulojë informacion mbi përmbushjen e kësaj Marrëveshjeje Kuadër dhe/ose Kontratës, apo detaje të ndonjë aksidenti ose incidenti, që përfshin ndonjë nga kapacitetet ose shërbimet e kryera sipas Kontratës, për qëllime sigurimi ose paraqitjeje kërkesash ndaj siguruesit.

5.5. Çdo Palë do të garantojë që për zbatimin e dispozitave të kësaj Marrëveshjeje Kuadër, aksesi në informacion të kufizohet vetëm për personelin dhe për punonjësit dhe kontraktorët e Furnizuesit Industrial që kanë nevojë të kenë njohuri për përmbushjen dhe zbatimin e kësaj Marrëveshjeje Kuadër dhe për informacionin e klasifikuar, për personat që, gjithashtu, janë të autorizuar dhe kanë certifikatë sigurie për akses në informacionin me nivel të krahasueshëm klasifikimi.

5.6. I gjithë informacioni i shkëmbyer ndërmjet Palëve sipas kësaj Marrëveshjeje Kuadër, do të jepet dhe përdoret për nevojat e Palëve, në kontekstin e aktiviteteve dypalëshe në fushën e kapaciteteve, siç përcaktohet në këtë Marrëveshje Kuadër.

5.7. Informacioni i shkëmbyer ndërmjet Palëve sipas kësaj Marrëveshjeje Kuadër nuk do të transferohet, komunikohet apo zbulohet, drejtpërdrejt ose tërthorazi, përkohësisht ose përfundimisht, ndaj ndonjë Pale të Tretë, pa pëlqimin paraprak me shkrim të Palës origjinuese të informacionit të mësipërm.

5.8. Kjo Marrëveshje Kuadër nuk ndryshon sistemet ekzistuese të pronësisë intelektuale të Palëve, të rregulluara nga legjislacioni i tyre kombëtar, dhe nuk cenon angazhimet ndërkombëtare të ndonjërës Palë.

5.9. Secila Palë do të ndërmarrë të gjitha masat e nevojshme ligjore (që mund të përfshijnë procedura kombëtare klasifikimi) për të garantuar që informacioni i dhënë ose i gjeneruar në bazë të kësaj Marrëveshjeje Kuadër të mbrohet nga çdo rrezik publikimi të mëvonshëm, përveç kur Pala origjinuese e pëlqimit të mësipërm për informacionin, jep pëlqimin për komunikim të mëtejshëm.

5.10. I gjithë informacioni i shkëmbyer nga Palët sipas kësaj Marrëveshjeje Kuadër, do të shënohet në mënyrë të qartë për të treguar origjinën, nivelin e klasifikimit dhe pronësinë e tij.

5.11. Palët nuk do të shesin, japin, transferojnë apo zbulojnë ndaj ndonjë Pale të Tretë ndonjë informacion të marrë në kontekstin e kësaj Marrëveshjeje Kuadër, pa pëlqimin paraprak me shkrim të Palës që e ka dhënë fillimisht informacionin.

5.12. Palët mund të rezervojnë të drejtën për të mos zbuluar informacion që lidhet me sistemet e tyre kombëtare.

5.13. Dispozitat e këtij neni do të mbeten në fuqi edhe pas përfundimit ose zbatimit të plotë të kësaj Marrëveshjeje.

Neni 6
Zgjidhja e mosmarrëveshjeve
6.1. Çdo mosmarrëveshje ndërmjet Palëve që rrjedh nga interpretimi ose zbatimi i kësaj Marrëveshjeje Kuadër (MK) do të zgjidhet vetëm me mjete diplomatike, përmes konsultimit dhe negocimit ndërmjet Palëve, dhe nuk do t’i nënshtrohet shqyrtimit gjyqësor apo ankimimit nga ndonjë gjykatë apo tribunal.

6.2. Palët, në radhë të parë, do të bëjnë çdo përpjekje të arsyeshme për të zgjidhur mosmarrëveshjen dhe për të arritur një zgjidhje miqësore në nivelin më të ulët të menaxhimit të mundshëm, brenda një afati prej 30 (tridhjetë) ditësh. Nëse Palët nuk arrijnë një marrëveshje të tillë, ato bien dakord t’ia paraqesin mosmarrëveshjen për zgjidhje drejtorit të SIBAT-it pranë IMOD-it dhe drejtorit të Përgjithshëm të Politikave të Mbrojtjes pranë AMOD-it.
Nëse nuk e zgjidhin mosmarrëveshjen brenda një periudhe shtesë prej 90  (nëntëdhjetë) ditësh, atëherë mosmarrëveshja do t’i paraqitet Sekretarit të Përgjithshëm të AMOD-it dhe drejtorit të Përgjithshëm të IMOD-it, të cilët do të zgjidhin mosmarrëveshjen.

6.3. Çdo vendim i dhënë në përputhje me këtë mekanizëm për zgjidhjen e mosmarrëveshjeve do të jetë përfundimtar dhe detyrues për Palët e kësaj Marrëveshjeje Kuadër.

6.4. Kjo Marrëveshje Kuadër nuk krijon të drejta ose detyrime ligjore sipas së drejtës kombëtare apo ndërkombëtare.

Neni 7
Afati dhe përfundimi
7.1. Kjo Marrëveshje Kuadër hyn në fuqi në datën e marrjes së njoftimit të fundit nga dy njoftime ndërmjet Palëve, me të cilin ato informojnë njëra-tjetrën për përmbushjen e kërkesave të tyre të brendshme ligjore për hyrjen në fuqi të kësaj Marrëveshjeje Kuadër.

7.2. Çdo Kontratë do të hyjë në fuqi vetëm pas hyrjes në fuqi të kësaj Marrëveshjeje Kuadër.

7.3. Kjo Marrëveshje Kuadër mund të ndryshohet në çdo kohë, në bazë të pëlqimit me shkrim ndërmjet Palëve.

7.4. Afati i kësaj Marrëveshjeje Kuadër do të vazhdojë deri në përfundimin e plotë të angazhimeve të Palëve që rrjedhin nga kjo Marrëveshje.

7.5. Nëse ndonjë nga Palët dëshiron të ndërpresë këtë Marrëveshje Kuadër përpara skadimit të saj, duhet të dërgojë një njoftim me shkrim për qëllimin e ndërprerjes Palës tjetër, 6 (gjashtë) muaj përpara datës së synuar të ndërprerjes/përfundimit. Ky njoftim synimi do të shërbejë si bazë për konsultime ndërmjet Palëve, me qëllim që Pala tjetër të vlerësojë plotësisht pasojat e kësaj ndërprerjeje dhe në frymën e bashkëpunimit, të ndërmerren veprimet e nevojshme për të zbutur problemet e mundshme që rrjedhin nga një ndërprerje e tillë e parakohshme. Çdo ndërprerje do të përcaktohet me pëlqimin unanim me shkrim të Palëve.

7.6. Ndërprerja e kësaj Marrëveshjeje Kuadër nuk lehtëson Palët nga detyrimet e kontraktuara gjatë periudhës të vlefshmërisë së saj.

Kjo Marrëveshje Kuadër nënshkruhet në 2 (dy) kopje origjinale, secila në gjuhën angleze, me vlefshmëri të barabartë ligjore.

Në dëshmi të sa më sipër, Palët kanë vendosur nënshkrimet e tyre në Tiranë, më 30.7.2025, si më poshtë:

KËSHILLI I MINISTRAVE I REPUBLIKËS SË SHQIPËRISË, I PËRFAQËSUAR NGA MINISTRIA E MBROJTJES E REPUBLIKËS SË SHQIPËRISË

Drejtori i Drejtorisë së Përgjithshme të Politikave të Mbrojtjes
	Gjergji Methoxha 
Nënshkrimi 


QEVERIA E SHTETIT TË IZRAELIT, E PËRFAQËSUAR NGA MINISTRIA E MBROJTJES E SHTETIT TË IZRAELIT 

Drejtori i SIBAT-it 

Yair Kulas

